Viktoria Fuchs
D Viktoria Fuchs (* 2. Augschte 1990) isch e dytschi Chechi un Gaschtwirti.

Lääbe 
D Viktoria Fuchs isch e Dochter vum Karl-Josef Fuchs un stammt us ere Gaschtwirtsfamilie, wu in dr segste Generazion s Hotel Spielweg z Minschterdal im Schwarzwald fiert. Si het 2008 im Reschtaurant „Hirsche“ z Sulzburg unter dr Laitig vu dr Douce Steiner Chechi glehrt. Derno het si unter anderem im „Le Canard“ z Hamburg vum Ali Güngörmüs un im Reschtaurant „Luce d’Oro“ uf Schloss Elmau gschafft. Anne 2015 het si zäme mit ire Schweschter Kristin dr Familiebedrib ibernuu, sii isch Chuchischefi vum Reschtaurant un iri Schweschter isch fir dr Service zueständig. Wu im Merz 2020 im Zug vu dr COVID-19-Pandemy s Hotel un s Reschtaurant zytwys het mieße zuegmacht wäre, hän si dr Bedrib mit eme Abholservice un Versandpaket ufrächt ghalte. D Viktoria Fuchs fiert d Chuchi vu irem Vater mit regionale Wildgricht wyter un kombiniert si mit asiatische Rezäpt. Anne 2021 het s Reschtaurant e Griene Stärn vum Guide-Michelin fir „noohaltigi Gaschtronomy“ iberchuu.

The Washington Post het anne 2019 iber e Tour dur d Destillerie vum Schwarzwald brichtet un do au ne Bsuech im Reschtaurant vu dr Viktoria Fuchs gnännt. Anne 2022 isch d Fuchs in dr Siddytsche Zytig porträtiert wore.

Si isch Mitglid vu dr Jeunes Restaurateurs, ere Verainigung vu junge dytsche Spitzechech*ene.

D Fuchs isch as Chechi au scho in verschidene Färnseesändige ufdrätte, unter anderem bi VOZ in dr Chochshow Ready to beef!, in Mälzer und Henssler liefern ab! un in Kitchen Impossible, in dr ZDF-Chochsändig Die Küchenschlacht, un uf Sat.1 in The Taste.

Publikazione 
 Fuchsteufelswild: Das Wildkochbuch. Südwest Verlag 2020, ISBN 978-3-517-09917-0

Literatur 
 Stephanie Bräuer: Viktoria Fuchs, in: dies.: Frauen an den Herd! Wie Spitzenköchinnen die Sterne vom Himmel holen, Christian Verlag, München 2018, ISBN 978-3-95961-243-2, S. 40–49.

Weblinks 
 Aigeni Websyte

Fueßnote  

Choch
Autor vo Sachliteratur
Dütsche
Läbigi Person
Frau